﻿﻿ Szabadidő magazin - A képek állása
2012. október 14. 19:22 |
A médiaművészet úttörői Zbigniew Rybczyński és Bódy Gábor.
A berlini Akademie der Künste és a karlsruhei ZKM / Zentrum für Kunst und Medientechnologie kiállítások után a State of Images / A képek állása Budapesten: Bódy Gábor mini-retrospektív a Labor Galériában, a digitálisan felújított, háromrészes Psyché és a Bódy Gábor Videóművek DVD kiadvány hazai ősbemutatója az Urániában, Zbigniew Rybczyński kiállítás a Vasarely Múzeumban és vetítés a Toldiban.
A KÉPEK ÁLLÁSA (Der Stand der Bilder) című kiállítás Siegfried Zielinski (Universität der Künste, Berlin) kezdeményezésére korábban a berlini Akademie der Künste és a karlsruhei ZKM / Zentrum für Kunst und Medientechnologie kiállítótermeiben került bemutatásra. A budapesti rendezvénysorozat a projekt legfontosabb elemeit több helyszínen, számos intézmény összefogásának eredményeként mutatja be.
Bódy Gábor (1946–1985) és Zbigniew Rybczyński (sz. 1949, Wrocław) soha nem találkoztak egymással a mintegy másfél évtizeden át párhuzamosan futó pályájuk során – e találkozásra a két művész életművét egymás kontextusában bemutató nagyszabású kiállítás adott módot. Művészetük közös eleme az újító, kísérleti attitűd, a vizuális kutatás iránti elkötelezettség és a képek természetének eredeti megközelítése. Rybczyński írja: Úgy vélem, a kép jelenlegi intellektuális-technológiai állapota az írás nyomtatás feltalálása előtti állapotának feleltethető meg. (Értekezés a képről, 1.2.6.) Bódy szerint A kép nem jel, nem is tárgy, hanem folyamat, amely rokonértelmű a „jelentéssel”. (Végtelen kép és tükröződés) Műveikre is ez a kognitív magatartás jellemző, ami készítésük idején nemzetközi sikerekhez vezetett, s ami miatt ma, a filmeket, videókat újranézve felismerhetjük munkásságuk úttörő szerepén túl a remekműveket, melyek kiállták az idő próbáját.
Bódy Gábor: Psyché (35 mm, Hunnia Stúdió, MTV, 1980) 261’
Kiállításmegnyitó: A KÉPEK ÁLLÁSA – Bódy Gábor
A kiállítás nyitva: 2012. október 27 – november 16. (kedd – péntek, 14.00 – 20.00)
A kiállítás hivatalos weboldala: http://stateofimages.c3.hu/
Budapesti rendezvények: http://stateofimages.c3.hu/budapest/
facebook oldal: A képek állása